Ramaphosa sal binnekort meer oor ‘stimuluspakket’ bekendmaakPres. Cyril Ramaphosa. Foto: Phando Jikelo/ANA Die presidensie het Sondag gesê pres. Cyril Ramaphosa sal binnekort die besonderhede bekendmaak van die ekonomiese stimuluspakket wat deur die kabinet aanvaar is. Aldus die presidensie sal dié pakket regeringsbesteding herprioritiseer om binne die bestaande fiskale raamwerk te fokus op aktiwiteite wat ekonomiese aktiwiteit sal stimuleer. Khusela Diko, Ramaphosa se woordvoerder, het in ŉ verklaring gesê Ramaphosa het reeds Vrydag tydens ŉ raadplegende vergadering oor ekonomiese herstel, belegging en werkskepping ŉ oorsig van die stimuluspakket met Suid-Afrika se arbeids- en sakeleiers gedeel. Diko sê dié stimuluspakket sal ekonomiese aktiwiteit aanmoedig en vertroue in die verskillende sektore herstel wat veroorsaak word deur regulatoriese onsekerheid. Die raadplegende vergadering in Pretoria is gehou in aanloop tot die komende werksberaad en beleggingskonferensie. Adjunkpres. David Mabuza, ministers van die ekonomiese groepering, leiers van sakeformasies, uitvoerende hoofde en leiers van die land se grootste arbeidsfederasies was ook by die vergadering, het Diko gesê. Ramaphosa het glo op die vergadering gesê die pakket sal ŉ gedefinieerde stel ekonomiese hervormings insluit wat aandag sal gee aan kwessies soos mynbou, telekommunikasie, toerisme en vervoer. “Daar is op die vergadering ooreengekom dat dit noodsaaklik is vir Suid-Afrika se ekonomiese herstel om dringend die stimuluspakket en die beloofde groeiverbeterende hervormings te implementeer,” het Diko gesê. “Daar is ook by die vergadering voorstelle bespreek om ŉ infrastruktuurontwikkelingsinisiatief op die been te bring wat staatmaak op befondsing en kenners van die private sektor.” Diko sê die vergadering het die geleentheid gebied vir deelnemers om hul sienings te deel oor die probleme wat die ekonomie in die gesig staar en daar is openlik gepraat oor die beperkings op groei en entrepreneurskap en die kwessies wat lewens wat gewone landsburgers affekteer, soos veiligheid en sekuriteit. Luidens die verklaring het die sake- en arbeidsleiers die regering se voorgestelde maatreëls om die ekonomie te stimuleer verwelkom. “Maatskaplike vennote het ŉ beroep op die regering gedoen om die finalisering van die Mynbouhandves, spektrumbeleid en ander vorme van regulasie te versnel om die ekonomie meer doeltreffend, behendig en kompeterend te maak. Ten opsigte van hierdie uitdagings het deelnemers ook ŉ beroep op die nasie gedoen om te fokus op die vordering wat in baie sektore in die land gemaak word en meer aktief te help om positiwiteit te handhaaf.” Ramaphosa het op sy beurt ŉ beroep op sakelui en die arbeidsektor gedoen om te help om werksverliese te verhoed. Daar is ooreengekom dat daar meer gereeld vergader sal word om ekonomiese samewerking te versterk en gedeelde verantwoordelikheid vir die land se ekonomiese groei te neem.